1) Tänase seminari teema kontekstis on asjakohased neli põhiseaduse paragrahvi. Need on paragrahv 17, kus on ette nähtud au ja hea nime kaitse, nimelt öeldakse põhiseaduse paragrahvis 17, et kellegi au ega head nime ei tohi teotada. Teine paragrahv, millest siin on juba üsna ohtralt juttu olnud, on paragrahv 45, mis sätestab sõnavabaduse. Kuid olulised on ka kaks veel nimetamata paragrahvi - 15 (õigus  kohtulikule kaitsele) ja paragrahv 25, mis ütleb, et igaühel on õigus ükskõik kelle poolt õigusvastaselt tekitatud moraalse ja materiaalse kahju hüvitamisele.  2) Põhiseadus ei sea põhiõigusi hierarhiasse. Seepärast ei saa öelda, et paragrahvis 45 mainitud sõnavabadus on igal juhul kõrgem, kui isiku au ja hea nimi, mis on sätestatud paragrahvis 17. Põhiseadus ei sea ühtegi põhiõigust hierarhiasse. Tõsi on aga see, et sõnavabadus on oluline demokraatliku ühiskonna eksisteerimiseks.